b'\n_START_ARTICLE_\nFakulteta za management v Kopru\n_START_SECTION_\nRazvoj in dejavnost fakultete\n_START_PARAGRAPH_\nFakulteta za management, \xc4\x8dlanica Univerze na Primorskem, je bila ustanovljena leta 1995 kot Visoka \xc5\xa1ola za management v Kopru. Fakulteta izobra\xc5\xbeuje in raziskuje na podro\xc4\x8djih dru\xc5\xbeboslovnih in poslovno-upravnih ved s poudarkom na managementu, ki interdisciplinarno povezuje ekonomske, poslovne, pravne, organizacijske in vedenjske vede._NEWLINE_Doslej je na njej diplomiralo ve\xc4\x8d kot 6.000 \xc5\xa1tudentov, trenutno pa je v izobra\xc5\xbeevalne programe vklju\xc4\x8denih pribli\xc5\xbeno 600 dodiplomskih in 300 podiplomskih \xc5\xa1tudentov. Izobra\xc5\xbeevanje poteka na sede\xc5\xbeu v Kopru in v \xc5\xa1tudijskih sredi\xc5\xa1\xc4\x8dih v Celju in \xc5\xa0kofji Loki. Redni in izredni \xc5\xa1tudij se od \xc5\xa1tudijskega leta 2018/2019 razpisuje samo v Kopru._NEWLINE_Na fakulteti je zaposlenih 61 visoko\xc5\xa1olskih u\xc4\x8diteljev, sodelavcev in raziskovalcev, ki delujejo v 11 katedrah, ter 19 strokovno-administrativnih sodelavcev. Poleg izobra\xc5\xbeevanja so njene osnovne dejavnosti \xc5\xa1e raziskovanje in razvoj, svetovanje podjetjem in drugim organizacijam, zalo\xc5\xbeni\xc5\xa1ka in knji\xc5\xbeni\xc4\x8dna dejavnost ter organizacija konferenc._NEWLINE_Fakulteta je med prvimi v Sloveniji sledila bolonjskim na\xc4\x8delom. V \xc5\xa1olskem letu 2005/2006 je za\xc4\x8dela izvajati t. i. prvo bolonjsko stopnjo, akreditirane pa ima tudi programe druge bolonjske stopnje. Fakulteta izvaja \xc5\xa1e specialisti\xc4\x8dne podiplomske programe in znanstveni magisterij ter doktorat znanosti. V obdobju uvajanja bolonjskega sistema je fakulteta nezakonito omogo\xc4\x8dila \xc5\xa1tudentom, ki niso bili vpisani v zadnji letnik, prehod v absolventski sta\xc5\xbe in si na ta na\xc4\x8din pridobila pribli\xc5\xbeno pol milijona evrov koristi.\n_START_SECTION_\nRaziskovanje, mednarodna dejavnost, znanstvene konference in zalo\xc5\xbeni\xc5\xa1tvo\n_START_PARAGRAPH_\nIn\xc5\xa1titut za raziskovanje in svetovanje v managementu zdru\xc5\xbeuje vse zaposlene visko\xc5\xa1olske u\xc4\x8ditelje in raziskovalce, ki se ukvarjajo z raziskovalnim delom na fakulteti. Raziskovalna dejavnost je druga temeljna dejavnost Fakultete za management Univerze na Primorskem. Raziskave In\xc5\xa1tituta so prepoznavne v slovenskem in mednarodnem prostoru predvsem na podro\xc4\x8dju raziskovanja managementa izobra\xc5\xbeevanja, sistema visokega \xc5\xa1olstva, podjetni\xc5\xa1tva in ekonomije. Raziskovalna dejavnost fakultete predstavlja gonilo sodelovanja z okoljem in vidno spodbuja mednarodno sodelovanje._NEWLINE_Fakulteta izvaja \xc5\xa1tevilne aktivnosti, ki se nana\xc5\xa1ajo na mednarodno sodelovanje. Vzpostavljeni so razli\xc4\x8dni programi \xc5\xa1tudijskih izmenjav, kot so V\xc5\xbdU/Erasmus, CEEPUS, Norve\xc5\xa1ki finan\xc4\x8dni mehanizem in druge mo\xc5\xbene izmenjave. Na\xc5\xa1a skrb je tudi za \xc5\xa1tudente in profesorje iz tujine, ki pridejo na izmenjavo na na\xc5\xa1o fakulteto, teh je letno ve\xc4\x8d kot 100. Fakulteta ima podpisane sporazume z ve\xc4\x8d kot 70 partnerskimi visoko\xc5\xa1olskimi ustanovami iz 24 dr\xc5\xbeav._NEWLINE_FM izdaja tudi dve znanstveni reviji Managing Global Transition  in Management .'